རྫོགས་ཆེན་དགོན།
གཉིས་པ།   ཡོངས་འཛིན་མཁན་ཆེན་འཇིགས་མེད་ཡོན་ཏན་མགོན་པོས་གྲུབ་དབང་དྲུག་པའི་ཡང་སྲིད་རིན་པོ་ཆེ་ངོས་འཛིན་ཀྱི་བརྡ་བྱང་ཕྱག་བྲིས་ཇི་ལྟར་གནང་ཚུལ།
ཡོངས་འཛིན་མཁན་ཆེན་འཇིགས་མེད་ཡོན་ཏན་མགོན་པོ་ནི་ལྕེ་བཙུན་སེང་གེ་དབང་ཕྱུག་དང་། ཀུན་མཁྱེན་འཇིགས་མེད་གླིང་པ། མི་འགྱུར་ནམ་མཁའི་རྡོ་རྗེ་བཅས་ཀྱི་གསང་གསུམ་གཅིག་ཏུ་བསྡོམས་པའི་སྤྲུལ་བར་གྲགས་ཤིང་། མཐུན་སྣང་ལྟར་ན་གདོད་མའི་མགོན་པོ་མིའི་རྫུ་ལ་བྱོན་པ་ཕྱི་མའི་དུས་འདིར་འོད་གསལ་རྫོགས་པ་ཆེན་པོ་གསང་བ་སྙིང་ཐིག་གི་བསྟན་པའི་ཤིང་རྟ་ཡོངས་ཀྱི་དགེ་བའི་བཤེས་གཉེན་ཆེན་པོ་ཞིག་སྟེ། སྤྱི་ལོ་༡༨༩༩པ་རབ་བྱུང་བཅོ་ལྔ་པའི་ས་ཕག་ལོར་སྐུ་འཁྲུངས་ཤིང་གྲུབ་དབང་སྐུ་རབས་ལྔ་པ་ཐུབ་བསྟན་ཆོས་ཀྱི་རྡོ་རྗེ་དང་། རྒྱ་ཀོང་མཁན་ཆེན་གཞན་ཕན་སྣང་བ། བྱ་བྲལ་ཀུན་དགའ་དཔལ་ལྡན་སོགས་མཁས་གྲུབ་སྐྱེས་ཆེན་དུ་མའི་ཞལ་སྔ་ནས་མདོ་སྔགས་རིག་གནས་དང་བཅས་པར་གསན་སྦྱང་གནང་ཞིང་། ཁྱད་པར་འོད་གསལ་རྫོགས་པ་ཆེན་པོ་གསང་བ་སྙིང་ཐིག་གི་དབང་ཁྲིད་གདམས་ངག་དང་བཅས་པ་མནོག་ཆོས་སུ་བསྩལ་ཏེ་མན་ངག་དོན་བརྒྱུད་འཛིན་པའི་ཐུགས་སྲས་ཐུ་བོར་གྱུར། དགུང་གྲངས་བཞི་བཅུའི་སྐོར་ཤྲཱི་སེང་བཤད་གྲྭའི་མཁན་ཁྲིར་བཞུགས་ཏེ་མདོ་སྔགས་རིག་གནས་དང་བཅས་པའི་འཆད་ཁྲིད་རྒྱ་ཆེར་བསྐྱངས་ཤིང་། སྐུ་ཚེའི་སྨད་དུ་གྲུབ་དབང་དྲུག་པ་འཇིགས་བྲལ་བྱང་ཆུབ་རྡོ་རྗེའི་སྐུའི་ཡོངས་འཛིན་དུ་རྒྱུན་བཞུགས་མཛད་པ་དང་ཕྱོགས་དང་ཕྱོགས་ནས་ཕེབས་པའི་ལས་ཅན་རྣམས་ལ་མན་ངག་རྫོགས་པ་ཆེན་པོའི་ཆོས་འཁོར་རྒྱ་ཆེར་བསྐོར་ཞིང་སྨིན་ཅིང་གྲོལ་བའི་ས་ལ་བཀོད་པར་མཛད། མཐར་དུས་འགྱུར་ཆེན་མོའི་སྐབས་ཀྱི་འཇིགས་བྲལ་བྱང་ཆུབ་རྡོ་རྗེ་དགོངས་པ་རྫོགས་ནས་ཟླ་འགའི་རྗེས་སུ་རྗེ་འདི་ཉིད་ཀྱང་ཞི་བར་གཤེགས། དེ་ཡང་གྲུབ་དབང་སྐུ་རབས་དྲུག་པ་འཇིགས་བྲལ་བྱང་ཆུབ་རྡོ་རྗེ་དགོངས་པ་རྫོགས་ནས་ཞག་གསུམ་སོང་བའི་ཚེས་བརྒྱད་ཀྱི་ནུབ་མོ་ཡོངས་འཛིན་མཁན་ཆེན་རིན་པོ་ཆེ་དང་། རྗེ་ཉིད་ཀྱི་སྐུ་ཚ་བསོད་ནམས་སྟོབས་ལྡན། དོན་གྲུབ་ཕུན་ཚོགས། འཇམ་དབྱངས་རྒྱ་གྲོལ། སྦ་ར། ཆོས་རྡོ། ཐུབ་བསྟན་བློ་གྲོས་བཅས་རས་གུར་ཞིག་ཏུ་གཟིམས་པའི་ནམ་གུང་ཙམ་ན་མཁན་ཆེན་རིན་པོ་ཆེས་དབུ་གཏེགས་ཏེ་ཕྱག་བྲིས་ཤིག་མཛད་བཞིན་འདུག ཕྱི་ཉིན་སྔ་མོ་སྐུ་ཚ་བསོད་ནམས་སྟོབས་ལྡན་ལ་མཚལ་སྨྱུག་གིས་བྲིས་པའི་ཤོག་བྱང་བརྡ་ཡིག་ཞིག་གནང་སྟེ་ཁྱོད་ཀྱིས་འདི་ཉར་ཚགས་ལེགས་པོ་གྱིས་ཞེས་ཞལ་བསྒོས་མཛད། དེ་རྗེས་ཟླ་བ་གསུམ་ཙམ་རིང་དཔོན་འཁོར་རྣམས་རྫ་བརྒྱུད་ཁྲོམ་ཟ་དང་དབོན་པོ་སོགས་ཀྱི་རི་ལུང་འགར་སྦས་སྐུང་གིས་ཕེབས་པར་མཛད་ཅིང་། ས་ག་ཟླ་བའི་ཚེས་ཉེར་ལྔ་ཉིན་ཡོངས་འཛིན་མཁན་ཆེན་རིན་པོ་ཆེ་ཡང་གཞན་རྐྱེན་ལ་བརྟེན་པའི་ཟོལ་གྱིས་དགོངས་པ་རྫོགས། མི་རིང་བར་སྐྱབས་རྗེ་པདྨ་སྐལ་རིན་པོ་ཆེ་མཆོག་སྡེ་དགེའི་ཁྲིམ་ཁང་ནས་ཚུར་རྫོགས་ཆེན་ལ་ཕེབས་རྗེས་སྤྱི་ལོ་༡༩༦༤པ་ཤིང་འབྲུག་ལོར་བསོད་ནམས་སྟོབས་ལྡན་གྱིས་བརྡ་ལུང་ཕྱག་བྲིས་འཁྲུལ་མེད་ཕྱག་ཏུ་ཕུལ། སྐྱབས་རྗེ་མཆོག་ནས་ཡིད་བཞིན་ནོར་བུའི་གདུང་རུས་ཆ་ཚང་དང་ལུང་བསྟན་ཤོག་བྱང་གཉིས་སྐུ་སྲོག་དང་བསྡོས་ཏེ་ཉར་སྲུང་མཛད་ཅིང་ཤུལ་ལུས་བླ་གྲྭ་ལྷག་བསམ་ཅན་ཀུན་གྱིས་རྫོགས་ཆེན་བསྟན་པ་ཡང་དར་འབྱུང་རེ་དང་། ལུང་དོན་དང་མཐུན་པའི་ཡང་སྲིད་འཁྲུལ་མེད་ཞིག་མཇལ་རྒྱུར་སྐོམ་པ་ཆུ་འདོད་ལྟ་བུའི་རེ་སྒུག་བྱས་པས་ལུང་བསྟན་བརྡ་ཡིག་གི་ཚིག་དོན་མ་ལུས་པ་ཕལ་མོ་ཆེའི་བློ་ཐོག་ནས་བསྐྱར་ཐུབ་པ་བྱུང་། དེ་ལྟར་མི་ལོ་ཉི་ཤུའི་དུས་རིང་གི་ནམ་ཟླ་སྐྱེལ་བའི་མཇུག་ཞིག་ན་ད་ལྟའི་ཡང་སྲིད་པདྨ་གར་དབང་མཆོག་དགུང་གྲངས་བདུན་གྱི་དུས་ནས་འཁྲུངས་ཡུལ་མགོ་ལོག་རྨ་སྟོད་ནས་སྐུ་ཞང་སྐྱབས་རྗེ་པདྨ་སྐལ་བཟང་རིན་པོ་ཆེ་དང་། རྫོགས་ཆེན་བླ་བྲང་གི་ཞབས་གྲལ་བགྲེས་པོ་བསོད་རྒྱལ་རྣམ་གཉིས་རྫོགས་ཆེན་དུ་བཞུགས་པའི་དྲུང་དུ་ཟློག་ཏུ་མི་ཐུབ་པའི་ཐུགས་མདུན་གྱིས་ཕེབས་ཤིང་དེར་གཏན་བཞུགས་མཛད། སྐབས་དེར་འཁྲུངས་ཡུལ་དང་ཡབ་ཡུམ་གྱི་མཚན་སྒྲ་སོགས་བརྡ་ལུང་དང་ཆེས་མཐུན་པ་བྱུང་བ་དང་ཁྱད་པར་རྣམ་གཉིས་ལ་བསྩལ་པའི་གོང་མའི་ཞལ་ཆེམས་ལ་གཞིགས་ཚེ་གྲུབ་དབང་རིན་པོ་ཆེའི་ཡང་སྲིད་དུ་ཐུགས་དོགས་བྱུང་ཡང་། མི་རིང་བར་རྫོགས་ཆེན་རིན་པོ་ཆེའི་ཡང་སྲིད་ཞིག་རྒྱ་གར་དུ་འཁྲུངས་པ་བརྡ་ལུང་དང་མཐུན་པ་མ་བྱུང་ཡང་ཚད་མའི་སྐྱེས་བུ་གཞན་དང་གཞན་གྱིས་ངོས་འཛིན་གནང་གྲུབ་པ་གསན་པ་དང་། སྐབས་དེའི་ཡུལ་དུས་ཁོར་ཡུག་གི་གནས་བབས་སོགས་གང་ཅིར་གཞིགས་ཚེ་འདི་ཉིད་སྒེར་གྱི་ངོ་སྐལ་དུ་བྱོན་པ་ལས་གདན་སའི་དཔལ་དུ་བྱོན་པའི་ཡང་སྲིད་མིན་པར་དགོངས་ཏེ་བརྡ་ལུང་སོགས་རང་གར་འཇོག་པར་མཛད་པ་དང་། སྐྱབས་རྗེ་པདྨ་སྐལ་བཟང་རིན་པོ་ཆེ་མཆོག་སྐུ་ངལ་ཆེད་བསད་ཀྱིས་རྒྱ་གར་དུ་ཕེབས་ནས་བསྟན་འཛིན་འཇིགས་བྲལ་ལྷུན་པོ་སྤྱན་འདྲེན་མཛད།